รัฐบาลสหรัฐฯชัตดาวน์! หลังวุฒิสภาปัดรับรองงบ5พันล้านดอลฯ ฟาก”ทรัมป์”ทวีต คาดกินเวลาไม่นาน
รัฐบาลสหรัฐฯชัตดาวน์! หลังวุฒิสภาปัดรับรองงบ5พันล้านดอลฯ ฟาก"ทรัมป์"ทวีต คาดกินเวลาไม่นาน
22 ธ.ค. 2561

ผู้สื่อข่าวรายงานว่า สืบเนื่องจากเมื่อวันพฤหัสบดีที่ผ่านมา (20 ธ.ค.61) ทางสภาล่างของสหรัฐอเมริกาได้มีการส่งงบประมาณประจำปีเพื่อให้สภาสูงทำเรื่องอนุมัติ แต่เนื่องจากในงบประมาณประจำปีนี้ ไม่มีงบประมาณสำหรับความปลอดภัย และการดูแลชายแดนสหรัฐ ซึ่งยังเป็นประเด็นอยู่ในขณะนี้เนื่องจากมีผู้อพยพจำนวนมากที่ต้องการข้ามผ่านชายแดนเม็กซิโก และชายแดนในรัฐอื่นๆเข้ามายังสหรัฐฯ ซึ่งเป็นประเด็นที่ทางนายโดนัลด์ ทรัมป์พยายามกีดกัน
โดยนายทรัมป์เรียกร้องงบประมาณตรงส่วนนี้เป็นเงินประมาณ 5.7 พันล้านดอลลาร์ จึงต้องส่งเรื่องกลับลงไปให้สภาล่างอนุมัติ โดยมีกำหนดเส้นตายไว้ที่เวลาเที่ยงคืนของวันศุกร์ที่ 21 ธ.ค. ตามเวลาท้องถิ่น โดยในขณะนี้ได้เลยเวลาทำการของหน่วยงานสหรัฐฯแล้ว จึงเป็นที่แน่นอนว่าจะเกิดสภาวะชัตดาวน์ในหน่วยงานของสหรัฐฯ
ทั้งนี้ หน่วยงานรัฐที่จะได้รับผลกระทบจากการไม่ได้งบประมาณส่วนนี้ คือ หน่วยงานบริหารสวนสาธารณะ หน่วยงานความมั่นคงของชาติ หน่วยงานส่วนที่บังคับใช้กฏหมาย หน่วยงานเก็บภาษี และการขนส่งต่างๆ มีผลต่อพนักงานรัฐกว่า 400,000 ราย รวมถึงจะส่งผลทำให้ข้าราชการในบางส่วนได้รับเงินเดือนช้ากว่าปกติ ทำให้หลายคนเป็นกังวลอย่างมากเพราะเข้าช่วงหยุดยาว อีกทั้ง ยังไม่แน่ชัดว่าการชัตดาวน์ครั้งนี้จะกินเวลานานเท่าใด
อย่างไรก็ดี ในวันนี้ (22 ธ.ค.) นายโดนัลด์ ทรัมป์ ได้แสดงความคิดเห็นบนทวิตเตอร์ส่วนตัวว่า โดยหวังว่าการชัตดาวน์หน่วยงานรัฐบาลครั้งล่าสุดนี้จะกินเวลาไม่นาน
“เรากำลังเข้าสู่ภาวะชัตดาวน์ และไม่สามารถทำอะไรได้อีกแล้ว เพราะเราจำเป็นต้องได้รับเสียงสนับสนุนจากพรรคเดโมแครต” นายทรัมป์กล่าวในคลิปวีดีโอที่เผยแพร่ออกมาทางทวิตเตอร์ พร้อมเสริมว่า “ผมหวังว่าชัตดาวน์รอบนี้จะกินเวลาไม่นาน”
อย่างไรก็ตาม อาจจะมีการจัดประชุมเร่งด่วนระหว่างสภาทั้งสอง โดยระบุไว้ว่าจะมีการแจ้งเตือนให้ทราบภายใน 24 ชั่วโมงก่อนการประชุม แต่ในขณะนี้ยังไม่มีการแจ้งเตือนใดๆทั้งสิ้นจากรัฐบาลฯ